留別子肅
作者：趙蕃
朝代：宋

paragraphs: 欲雪不雪雲雨愁，將行未行心口謀。
問胡不去良有由，故人伏枕關我憂。
自心初識十年遊，不作世人新白頭。
抱關非爲辭挾搜，乃知自欲吾志求。
適來遂作兼旬留，昔者公侯今日瘳。
河山空能泣楚囚，不如窗几問不休。
公如大道鳴驊騮，我乃蹇足歷澗溝。
彌明故足悲侯劉，淙淙詎識東之流。
懷哉黄堰公先疇，章泉吾亦營菟裘。
莫言相望風馬牛，葦間會有延緣舟。